Predkladacia správa

Návrh zásad personálnej politiky SR vo vzťahu k inštitúciám Európskej únie sa predkladá na základe uznesenia vlády Slovenskej republiky č. 642/2004 k materiálu Správa o obsadzovaní postov úradníkov v inštitúciách Európskej únie, ktorý bol schválený na rokovaní vlády Slovenskej republiky dňa 30. 6. 2004 a Plánu práce vlády SR č.1232/2004 zo dňa 15.12.2004.

Z uznesenia vlády č. 642/2004 vyplynula úloha pre podpredsedu vlády pre európske záležitosti, ľudské práva a menšiny, ministra zahraničných vecí a predsedu Úradu pre štátnu službu zabezpečiť sledovanie a koordináciu personálnej politiky voči inštitúciám Európskej únie s dôrazom na priority a záujmy Slovenskej republiky. 

Tento dokument nadväzuje na predošlé dva materiály: „Správa o obsadzovaní postov úradníkov v inštitúciách Európskej únie“ (schválená 30. 6. 2004) a „Návrh postupu vysielania národných expertov Slovenskej republiky do inštitúcií Európskej únie“ (schválený 14. 7. 2004).

Materiál obsahuje aj prehľad aktuálneho stavu umiestnenia existujúcich i novovznikajúcich úradov, agentúr a iných organizačných jednotiek Európskej únie, ako aj záujmy a priority v procese personálneho obsadzovania slovenských kandidátov do úradov, agentúr a iných organizačných jednotiek Európskej únie.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.